Apple planlægger en iPhone 12 mini

Apple kan meget vel døbe årets mindste telefonmodel iPhone 12 mini. Det mener i hvert fald lækkeren, der kalder sig L0vetodream, der forleden udsendte et tweet med navnene på alle de kommende iPhone 12-modeller.

Ud over iPhone 12 mini (med lille m) kommer også den ‘ordinære’ iPhone 12, iPhone 12 Pro og iPhone 12 Pro Max. Sidstnævnte bliver sandsynligvis den hidtil dyreste iPhone overhovedet.

Navnene matcher de tre forventede størrelser på telefonerne, mini får en 5,4 tommer skærm mens Pro Max får en 6,7 tommer skærm. Altså større end den nuværende iPhone 11 Pro Max. iPhone 12 og 12 Pro vil have skærme på 6,1 tommer lige som iPhone 11.

12mini
12
12 Pro
12 Pro Max
— 有没有搞措 (@L0vetodream) September 21, 2020

Er rygterne sande, er det er langt fra første gang, Apple bruger mini-navnet. Der er allerede både Mac mini og iPad mini – og i fordums tid fandtes der også en iPod mini.

Med en skærm på bare 5,4 tommer vil iPhone 12 mini virkelig være mini. Sidste års mindste model, iPhone 11 Pro, havde til sammenligning en skærm på 5,8 tommer. iPhone SE vil dog stadig være Benjamin med en skærmstørrelse på 4,7 tommer.

Apple forventes at præsentere de nye iPhone-modeller ved et online-event i starten af oktober.

Apple planlægger en iPhone 12 mini